Da Luise og ektemannen sto ved en skillevei i ekteskapet, ble løsningen å få inn en tredje person i samlivet.

Historien til coach og forfatter Luise Thye-Østergaard fra Charlottenlund har fått stor oppmerksomhet i Danmark.

Blant annet danske BT og magasinet ALT for damerne har skrevet om 39-åringens livssituasjon, og det hun omtaler som et «kjærlighetseksperiment».

– Grunnen til at jeg er åpen om dette, er fordi jeg ønsker å stille spørsmål ved kjærlighet og ved følelser, og gjennom det finne motet til å være ærlig, forteller en åpenhjertig Luise til TV 2.

For noen måneder siden bestemte hun seg for å dele sitt utradisjonelle samliv med hele omverdenen:

Hun bor i et hus med ektemannen Jesper Thye-Østergaard (44) og deres to felles barn – samt golfspilleren Mads Vibe-Hastrup (38) og hans datter.

Luise er fortsatt gift med Jesper, men har kun en seksuell relasjon med Mads.

– Jeg har ingenting å skjule, for jeg har vært åpen gjennom hele denne prosessen og alt er nøye gjennomtenkt. Dette handler om å være ærlig mot seg selv i kjærligheten, sier hun.

Ulike sex-behov

Det hele startet for over ti år siden, da forholdet mellom Luise og ektemannen Jesper var i startfasen. Jesper hadde en venninne, som Luise reagerte på at han møtte.

– Selv om forholdet deres var helt platonisk, kjente jeg at jeg ble sjalu. Jeg fant fort ut at jeg ikke ønsket å ha det slik, og at jeg ville være ærlig med meg selv om mine følelser, sier hun.

– Jeg ønsket ikke å være den kjæresten som la beslag på en annen fordi jeg var usikker. Jeg ønsket jo nettopp gjensidig tillit i vårt forhold, så derfor begynte jeg å jobbe seriøst med meg selv og finne motet, forteller Luise.

Da ekteparet for to år siden opplevde at nye behov oppsto, var det igjen ingen tvil om å gå for ærligheten. Mens Luise ville ha mer nærhet, og prøve ut ting som yoga og meditasjon i sexlivet, ønsket Jesper mer alenetid.

De ble enige om å forsøke å løse utfordringene i fellesskap.

– Det handlet ikke bare om å være ærlig mot Jesper, men like fullt om å være ærlig mot meg selv, sier hun.

Møtte ny mann

Men der mange ville gått mot en skilsmisse og flytting fra hverandre, valgte Luise og familien en utradisjonell løsning. Luise oppdaget etter hvert at hun var tiltrukket av Mads – Jespers golftrener og venn av familien. Mads og Luise jobbet i tillegg tett sammen om en bok, og Mads var ofte på besøk i familiens hjem.

– En dag da jeg var på golfbanen med Mads sto det som et lyn utifra kroppen min, og det fikk meg til å tenke «denne følelsen kan få meg til å gå fra mann og barn». Det ble startskuddet, forteller Luise.

– Mads kunne fylle behov hos meg som Jesper ikke hadde interesse i å utfylle. Jesper og jeg elsker hverandre og har hele tiden ønsket å bevare familien, men vi har tatt et aktivt valg om å ikke lenger ha en seksuell relasjon, forklarer hun.

Etter hvert tilbrakte Mads mer og mer tid i Luise og Jespers hjem. Det ble bestemt at Mads skulle flytte inn i huset, og i fjor vår flyttet både han og datteren inn til familien. Da var fortsatt forholdet mellom Luise og Mads vennskapelig.

Flyttingen markerte starten på det noe nervepirrende prosjektet mellom Luise, Jesper og Mads; å opprettholde kjærligheten i ekteskapet mellom Luise og Jesper, men samtidig la Luise og Mads få utforske sitt forhold.

– Vi har virkelig fått dette til å fungere. Det har vært en utfordrende jobb, men vi har alle ønsket å finne en løsning, forteller hun.

Egne soverom

De tre voksne i huset har hvert sitt soverom. Sakte, men sikkert begynte de tre å prate om hvordan Luise og Mads kunne innlede en seksuell relasjon, uten at det ville såre Jesper.

Nok en gang ble ærlighet og åpen kommunikasjon løsningen: Mads og Luise kunne sove sammen på Luises soverom, men Jesper måtte varsles i forkant.

– I dag lever jeg monogamt med Mads, forklarer Luise.

Det betyr at Jesper er fri til å date og møte nye kvinner, selv om han og Luise fortsatt er gift. Målet er at det til slutt skal bo fire voksne i ett hus.

– Det er et stort ønske for meg at også Jesper møter en kvinne som ønsker å være en del av vår familie, sier hun.

– Helt ukomplisert

Valget om å bo med to menn har vakt ulike reaksjoner. Både familie, venner og foreldre på barnas skole har vært skeptiske. Luise skriver selv om prosessen på sin blogg «Kærlighedseksperimentet». Målet er å avmystifisere familieformen, og avkrefte at dette er et «sex-prosjekt».

– Det kan kanskje se rart og stygt ut fra utsiden, men dette er rent og enkelt. Det er helt ukomplisert, selv om prosessen hit ikke har vært enkel, sier hun.

– Jeg har valgt å være åpen om dette fordi jeg ønsker å inspirere andre til å være modige og ærlige mot seg selv, sier hun.

Flere har lurt på hvorfor Luise og Jesper fortsetter å være gift, når de likevel ikke deler fysisk kjærlighet lenger.

– Jesper er min livsledsager og det er ham jeg vil leve med. Vi har valgt familien og hverandre. Selv om vi ikke er intime gjennom sex, har vi skapt et nytt rom for intimitet, nettopp i våre nærværende, givende og inspirerende samtaler og kommunikasjon.